**भारत सरकार**

**रेल मंत्रालय**

**राज्य सभा**

**08.02.2019 के**

**अतारांकित प्रश्न सं. 756 का उत्तर**

**रेलगाड़ियों में सीट न मिल पाने के कारण दिल्ली में फंसे यात्रियों को हो रही परेशानियां**

**756. श्री अहमद अशफाक करीमः**

**क्या रेल मंत्री यह बताने की कृपा करेंगे किः**

(क) क्या सरकार के पास उन भारतीय नागरिकों की स्थिति को बेहतर बनाने की कोई योजना है जो रेलगाड़ियों में आरक्षण की अनुपलब्धता के कारण कई दिनों तक दिल्ली में रुकने के लिए मजबूर होते हैं, जिससे उनकी भुगतान करने की क्षमता से अधिक धनराशि खर्च होती है; और

(ख) यदि हां, तो तत्संबंधी ब्यौरा क्या है?

**उत्तर**

**रेल मंत्रालय में राज्य मंत्री (श्री राजेन गोहांई)**

(क) और (ख): एक विवरण सभा पटल पर रख दिया गया है।

\*\*\*\*\*

रेलगाड़ियों में सीट न मिल पाने के कारण दिल्ली में फंसे यात्रियों को हो रही परेशानियों के संबंध में दिनांक 08.02.2019 को राज्‍य सभा में श्री अहमद अशफाक करीम के अतारांकित प्रश्‍न सं. 756 के भाग (क) और (ख) के उत्‍तर से संबंधित **विवरण**।

(क) और (ख): भारतीय रेल में आरक्षित स्थान की मांग पूरे वर्ष एक समान नहीं रहती है और यह समय-समय पर और गाड़ी-दर-गाड़ी बदलती रहती है। भीड-भाड़ वाली व्यस्त अवधि के दौरान, मांग उपलब्धता से अधिक हो जाती है जबकि गैर-व्यस्त अवधि के दौरान सामान्यतः अधिकतर गाड़ियों में स्थान उपलब्ध होते हैं। वातानुकूलित श्रेणी में, चूंकि सीमित संख्या में शायिकाएं/सीटें उपलब्ध होती हैं इसलिए भीड-भाड़ वाली व्यस्त अवधियों के दौरान, जैसे गर्मियों/सर्दियों की छुट्टियां, त्यौहारी मौसम आदि के दौरान इन श्रेणियों में स्थान थोड़े समय के भीतर भर जाता है। बहरहाल, गैर-व्यस्त अवधि के दौरान, वातानुकूलित श्रेणियों सहित सभी श्रेणियों में अपेक्षाकृत अधिक समय तक स्थान उपलब्ध रहता है। कम ठहरावों और चालन समय वाली लोकप्रिय और सुविधाजनक समय पर चलने वाली गाड़ियां सामान्यतः अधिक लोकप्रिय होती हैं और इनमें लगभग पूरे वर्ष प्रतीक्षा सूची रहती है। बहरहाल, इन सुविधाओं वाली अन्य गाड़ियों को यात्रियों द्वारा केवल दूसरे विकल्प के रूप में यात्रा के लिए चुना जाता है और इसलिए, ये पूर्णतः लोकप्रिय नहीं होती हैं।

बहरहाल, अतिरिक्त मांग को पूरा करने के लिए, रेलें समय-समय पर विभिन्न उपाय करती हैं, जिनमें से कुछ को नीचे सूचीबद्ध किया गया है:-

i. गाड़ियों की प्रतीक्षा सूची की स्थिति की नियमित रूप से निगरानी की जाती है और जहां कहीं संभव और अपेक्षित होता है, गाड़ियों के डिब्बे बढ़ाए जाते हैं, विशेष गाड़ियां चलाई जाती हैं, परिचालनिक व्यवहार्यता, वाणिज्यिक औचित्य आदि के अध्यधीन नई गाड़ियां चलाई जाती हैं।

ii. उन यात्रियों की सुविधा के लिए जिन्हें अल्पकालीन सूचना पर यात्रा करनी होती है और ऐसे यात्रियों को अनैतिक तत्वों के चंगुल से बचाने के लिए, आरक्षण की तत्काल योजना उपलब्ध है, जिसमें गाड़ी के प्रस्थान वाले स्टेशन से यात्रा के एक दिन पहले बुकिंग के लिए स्थान उपलब्ध होता है।

iii. इसके अलावा, प्रतीक्षा सूची वाले यात्रियों को सुनिश्चित स्थान प्रदान करने के लिए और उपलब्ध स्थान के इष्टतम उपयोग को सुनिश्चित करने के लिए, "विकल्प" के रूप में पहचानी जाने वाली वैकल्पिक गाड़ी स्थान (एटीएएस) नामक एक योजना शुरू की गई है। इस सुविधा के लिए, प्रतीक्षा सूची वाले यात्री को टिकट की बुकिंग के समय एक विकल्प देना होता है और पहले आरक्षण चार्ट्स को तैयार करते समय प्रतीक्षा सूची स्थिति वाले यात्रियों को रिक्त स्थान की उपलब्धता के अध्यधीन, अन्य गाड़ी में शिफ्ट किया जाता है।

सुनिश्चित आरक्षित स्थान प्राप्त करने हेतु यात्रियों को सुविधा प्रदान करने के लिए इस तरह के उपाय करना एक सतत और प्रचलित उपाय है।

\*\*\*\*\*